Mirzo Ulugʻbek nomidagi Oʻzbekiston Milliy universiteti huzurida Nazariy fizika institutini tashkil etish toʻgʻrisida
(resolution, 2025-12-17)

Oʻzbekiston Respublikasi Prezidentining “Fizika sohasidagi taʼlim sifatini oshirish va ilmiy tadqiqotlarni rivojlantirish chora-tadbirlari toʻgʻrisida” 2021-yil 19-martdagi PQ-5032-son qaroriga muvofiq nazariy fizika sohasida yuqori malakali ilmiy kadrlar tayyorlash, fundamental va amaliy loyihalarni rivojlantirish hamda amaliyotga joriy etish samaradorligini oshirish, fizika yoʻnalishidagi zamonaviy ilm-fan talablariga asoslangan ilmiy faoliyatning oʻquv jarayoni va ishlab chiqarish bilan integratsiyasini yanada chuqurlashtirish maqsadida Vazirlar Mahkamasi qaror qiladi: 1. Oliy taʼlim, fan va innovatsiyalar vazirligi hamda Fanlar akademiyasining Mirzo Ulugʻbek nomidagi Oʻzbekiston Milliy universiteti (keyingi oʻrinlarda — Universitet) huzurida Nazariy fizika institutini (keyingi oʻrinlarda — Institut) tashkil etish toʻgʻrisidagi taklifiga rozilik berilsin. 2. Quyidagilar Institutning asosiy vazifalari etib belgilansin: nazariy fizika sohasining dolzarb muammolari ilmiy yechimiga qaratilgan hamda uning istiqbolli yoʻnalishlari boʻyicha ilmiy-tadqiqot ishlarini amalga oshirishda ishtirok etish; nazariy fizikaning kvant maydon nazariyasi, subatom fizikasi, nochiziqli fizika, gravitatsion maydon nazariyasi, kvant tarmoqlar va dinamik tizimlarning muammolari boʻyicha ilmiy anjumanlar tashkil etish; yosh olimlar uchun nazariy fizikaning kvant maydon nazariyasi, subatom fizikasi, nochiziqli fizika, gravitatsion maydon nazariyasi, kvant tarmoqlar va dinamik tizimlar boʻyicha zamonaviy ilmiy-oʻquv materiallarni nashrga tayyorlash; fizika sohasida professor-oʻqituvchilar, talabalar, doktorantlarning ilmiy tadqiqotlarda birgalikdagi ishtirok etishi asosida oliy taʼlim tashkilotlarining ilmiy, amaliy va oʻquv faoliyati bilan integratsiyasini mustahkamlash; oliy taʼlim tashkilotlarida iqtidorli talabalar va magistrantlarni ilmiy faoliyatga jalb etish orqali yuqori salohiyatli yosh nazariyotchi fiziklarni tayyorlashda oliy taʼlim tashkilotlariga koʻmaklashish; fizika sohasida xalqaro ilmiy hamkorlikni rivojlantirish, rivojlangan mamlakatlarning nazariy fizika markazlari bilan sohadagi eng ilgʻor hamda istiqbolli tadqiqotlar boʻyicha xalqaro aloqalarni kengaytirishga koʻmaklashish; fizika sohasida rivojlangan mamlakatlarda olib borilayotgan tadqiqotlarning ustuvor yoʻnalishlari va istiqbollari toʻgʻrisida tahliliy maʼlumotlar tayyorlash; fizika sohasida nufuzli xalqaro maʼlumotlar bazalaridagi jurnallarda nazariy fizika boʻyicha nashrlar sonini oshirish hamda fizika sohasidagi ilmiy jurnallarni bosqichma-bosqich nufuzli xalqaro maʼlumotlar bazalariga kiritishga koʻmaklashish. 3. Mirzo Ulugʻbek nomidagi Oʻzbekiston Milliy universiteti huzuridagi Nazariy fizika institutining tuzilmasi ilovaga muvofiq tasdiqlansin. Universitet rektoriga, zarur hollarda, Institut tuzilmasiga xodimlarning tasdiqlangan umumiy cheklangan soni va mehnatga haq toʻlash fondi doirasida oʻzgartirishlar kiritish huquqi berilsin. 4. Belgilab qoʻyilsinki: Institut yuridik shaxs maqomiga ega davlat ilmiy-taʼlim muassasasi hisoblanadi hamda Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va blankalarga, mustaqil balansga hamda shaxsiy gʻazna hisobvaraqlariga ega boʻladi; Institut direktori Universitetning Ilmiy kengashi tavsiyasiga asosan Oliy taʼlim, fan va innovatsiyalar vazirligi bilan kelishilgan holda Universitet rektori tomonidan lavozimga tayinlanadi va lavozimidan ozod etiladi; Institutning ilmiy va rahbar xodimlarining lavozim maoshlari budjet mablagʻlari hisobidan ilmiy faoliyatga oid davlat dasturlarini amalga oshirishda ishtirok etuvchi ilmiy muassasalarning ilmiy va rahbar xodimlarining bazaviy lavozim maoshiga, boshqa xodimlarining lavozim maoshlari esa — Fanlar akademiyasi ilmiy-tadqiqot muassasalarining tegishli lavozimlari uchun belgilangan lavozim maoshlariga tenglashtiriladi. 5. Institut faoliyatini moliyalashtirish manbalari etib quyidagilar belgilansin: Institutni saqlash bilan bogʻliq xarajatlar, shuningdek, Institut xodimlari (ilmiy xodimlardan tashqari) mehnatiga haq toʻlash boʻyicha xarajatlarni moliyalashtirish uchun Davlat budjeti mablagʻlari; ilmiy faoliyatga oid dasturlarni amalga oshirish uchun Oliy taʼlim, fan va innovatsiyalar vazirligi tomonidan oʻtkaziladigan tanlovlar natijalari boʻyicha ajratiladigan grant mablagʻlari; xalqaro moliya institutlari va boshqa xorijiy tashkilotlarning grantlari; xoʻjalik faoliyatidan hamda shartnoma asosida tadqiqotlar oʻtkazishdan tushadigan tushumlar; Universitetning budjetdan tashqari mablagʻlari; qonunchilik hujjatlari bilan taqiqlanmagan boshqa manbalar. 6. Institutga quyidagi huquqlar berilsin: boshqa ilmiy tashkilotlar, jamgʻarmalar, oʻquv muassasalari, shu jumladan, xalqaro va xorijiy tashkilotlar bilan birgalikda ilmiy tadqiqotlar oʻtkazish uchun shartnomalar tuzish; ilmiy tadqiqotlar sohasida zarur axborotlarni, statistik, tahliliy va boshqa maʼlumotlarni davlat organlari va tashkilotlaridan soʻrash va bepul olish. 7. Universitet ikki oy muddatda: Institutning ustavini tasdiqlasin va uning belgilangan tartibda davlat roʻyxatidan oʻtkazilishini taʼminlasin; Institutni Universitetning Toshkent shahri Olmazor tumani Talabalar shaharchasida joylashgan Fizika fakulteti binosiga tekin foydalanish huquqi asosida joylashtirsin; Institutni zamonaviy uskunalar bilan jihozlash uchun xalqaro moliya institutlari va xorijiy davlatlarning moliya tashkilotlari grantlarini jalb qilish choralarini koʻrsin; Universitetning budjetdan tashqari mablagʻlari hisobidan Institut faoliyatini yoʻlga qoʻyish uchun uni zarur mebel, kompyuter texnikasi, inventarlar va boshqa moddiy vositalar bilan jihozlasin; Institutni ilmiy faoliyatni samarali tashkil etish, salohiyatini oshirishga qodir boʻlgan tajribali mutaxassislar va ilmiy xodimlardan iborat yuqori malakali kadrlar bilan ochiq tanlov asosida toʻldirish choralarini koʻrsin. 8. Belgilab qoʻyilsinki, Institutni budjet mablagʻlari hisobidan saqlash xarajatlari 2026-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Oliy taʼlim, fan va innovatsiyalar vazirligiga ajratilgan mablagʻlar doirasida moliyalashtiriladi, 2027-yildan boshlab esa Oʻzbekiston Respublikasi Davlat budjeti parametrlarida nazarda tutiladi. 9. Oliy taʼlim, fan va innovatsiyalar vazirligi: manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin; uch oy muddatda Institutning ilmiy-innovatsion faoliyatini tashkil etish hamda moddiy-texnik bazasini mustahkamlash boʻyicha chora-tadbirlar dasturini ishlab chiqsin va tasdiqlasin. 10. Ushbu qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov zimmasiga yuklansin.